作者：姚勉
词牌/韵律：贺新凉・贺新郎

paragraphs: 窗月梅花白。
夜堂深、烛摇红影，绣帘垂额。
半醉金钗娇应坐，寒处也留春色。
深意在、四弦轻摘。
香坞花行听啄木，翠微边、细落仙人屐。
星盼转，趁娇拍。
人间此手真难得。
向尊前、相逢有分，底须相识。
愁浅恩深千万意，惆怅故人云隔。
怕立损、弓鞋红窄。
换取明珠知肯否，绿窗深、长共春怜惜。
休恼乱，坐中客。